CELEX: 32019D1282
Language: lv
Date: 2019-07-29 00:00:00
Title: Komisijas Īstenošanas lēmums (ES) 2019/1282 (2019. gada 29. jūlijs), ar ko atceļ Īstenošanas lēmumu 2014/246/ES par Argentīnas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (Dokuments attiecas uz EEZ.)

30.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 201/37
               
            
         KOMISIJAS ĪSTENOŠANAS LĒMUMS (ES) 2019/1282
         (2019. gada 29. jūlijs),
         ar ko atceļ Īstenošanas lēmumu 2014/246/ES par Argentīnas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
         tā kā:
         
                     (1)
                  
                  
                     Ar Regulas (ES) Nr. 1060/2009 5. panta 6. punktu Komisija tiek pilnvarota pieņemt lēmumu par līdzvērtību, norādot, ka trešās valsts tiesiskā un uzraudzības sistēma nodrošina, ka šajā trešā valstī atļauju saņēmušās vai reģistrētās kredītreitingu aģentūras (CRA) atbilst juridiski saistošām prasībām, kas ir līdzvērtīgas prasībām, kuras ir noteiktas minētajā regulā un kuras attiecīgajā trešā valstī efektīvi uzrauga un īsteno. Lai trešo valstu tiesisko un uzraudzības sistēmu varētu uzskatīt par līdzvērtīgu, tai ir jāatbilst vismaz trīs Regulas (EK) Nr. 1060/2009 5. panta 6. punktā noteiktajiem nosacījumiem.
                  
               
                     (2)
                  
                  
                     Komisija 2014. gada 28. aprīlī pieņēma Īstenošanas lēmumu 2014/246/ES (2), secinot, ka ir izpildīti šie trīs nosacījumi, un atzīstot Argentīnas tiesiskās un uzraudzības sistēmu attiecībā uz CRA par līdzvērtīgu tajā laikā spēkā esošajām Regulas (EK) Nr. 1060/2009 prasībām.
                  
               
                     (3)
                  
                  
                     Argentīnas tiesiskā un uzraudzības sistēma joprojām atbilst trīs nosacījumiem, kas sākotnēji tika noteikti Regulas (EK) Nr. 1060/2009 5. panta 6. punktā. Tomēr ar Eiropas Parlamenta un Padomes Regulu (ES) Nr. 462/2013 (3) tika ieviestas papildu prasības attiecībā uz Savienībā reģistrētām CRA, padarot stingrāku šīm CRA piemērojamo tiesisko un uzraudzības režīmu. Šīs papildu prasības ietver juridiski saistošus noteikumus CRA par reitingu prognozēm, interešu konfliktu pārvaldību, konfidencialitātes prasībām, reitingu metodikas kvalitāti un kredītreitingu izklāstu un publiskošanu.
                  
               
                     (4)
                  
                  
                     Saskaņā ar Regulas (ES) Nr. 462/2013 2. panta 1) punkta b) apakšpunkta otro daļu šīs papildu prasības piemēro, lai no 2018. gada 1. jūnija novērtētu trešo valstu tiesiskās un uzraudzības sistēmas līdzvērtību.
                  
               
                     (5)
                  
                  
                     Ņemot vērā iepriekš minēto, Komisija 2017. gada 13. jūlijā lūdza Eiropas Vērtspapīru un tirgu iestādei (EVTI) sniegt konsultāciju par cita starpā Argentīnas tiesiskās un uzraudzības sistēmas līdzvērtību šīm papildu prasībām, kas ieviestas ar Regulu (ES) Nr. 462/2013, un tās novērtējumu par jebkādu atšķirību būtisko nozīmi.
                  
               
                     (6)
                  
                  
                     Savā 2017. gada 17. novembrī publicētajā tehniskajā atzinumā EVTI secināja, ka Argentīnas tiesiskās un uzraudzības sistēmas noteikumi nav pietiekami, lai sasniegtu mērķus, kas noteikti ar Regulas (ES) Nr. 462/2013 papildu prasībām.
                  
               
                     (7)
                  
                  
                     Regula (ES) Nr. 462/2013 ievieš reitinga prognozes definīciju Regulas (EK) Nr. 1060/2009 3. panta 1. punkta w) apakšpunktā un konkrētas prasības, kas piemērojamas kredītreitingiem, tagad attiecina arī uz kredītreitingu prognozēm. Kaut arī reitingu prognozes ir kredītreitingu tirgus iezīme, Argentīnas tiesiskajā un uzraudzības sistēmā nav iekļauti šādi noteikumi. Tā kā reitinga prognozes nav iekļautas CRA uzraudzībā, ko veic “Commission Nacional de Valores” (CNV), CNV nevar pieprasīt informāciju, kas saistīta ar reitinga prognozēm.
                  
               
                     (8)
                  
                  
                     Lai stiprinātu pārliecību par kredītreitingu aģentūru neatkarību attiecībā uz vērtējamām juridiskajām personām, Regula (ES) Nr. 462/2013 paplašina Regulas (EK) Nr. 1060/2009 6. panta 4. punkta, 6.a un 6.b punkta noteikumus par interešu konfliktiem, tos attiecinot uz tādiem, ko izraisījuši akcionāri vai locekļi, kas ieņem ar svarīgu amatu minētajā CRA. Saskaņā ar Argentīnas tiesisko un uzraudzības sistēmu CRA ir jāizveido atbilstošas un efektīvas organizatoriskās un administratīvās procedūras, lai novērstu, konstatētu, likvidētu, izlabotu un atklātu visus interešu konfliktus. Tomēr Argentīnas tiesiskajā un uzraudzības regulējumā nav skaidri noteikts, ka CRA ir pienākums ņemt vērā ar akcionāriem saistītos interešu konfliktus. Līdz ar to nav līdzīgu prasību, kas aizliedz CRA sniegt kredītreitingu juridiskai personai, kurai pieder vairāk nekā 10 % tās akciju vai sniegt konsultācijas vai padomdevēja pakalpojumus juridiskai personai, kam pieder vairāk nekā 5 % akciju.
                  
               
                     (9)
                  
                  
                     Ar Regulu (ES) Nr. 462/2013 ievieš jaunus noteikumus, lai nodrošinātu, ka konfidenciālo informāciju izmanto tikai mērķiem, kas ir saistīti ar kredītreitingu noteikšanas darbībām, un tā tiek aizsargāta pret krāpšanu, zādzību vai ļaunprātīgu izmantošanu. Šajā nolūkā Regulas (EK) Nr. 1060/2009 10. panta 2.a punktā ir noteikts, ka CRA visus kredītreitingus, reitinga prognozes un informāciju, kas ar tiem saistīta, līdz izpaušanas brīdim ir jāapstrādā kā iekšēja informācija. Argentīnas tiesiskajā un uzraudzības sistēmā ir izklāstītas sīki izstrādātas prasības attiecībā uz pasākumiem, kas CRA jāveic, lai aizsargātu to rīcībā esošo konfidenciālo informāciju attiecībā uz emitentiem. Tādējādi pastāv uzticama sistēma, lai aizsargātu pret konfidenciālas informācijas ļaunprātīgu izmantošanu.
                  
               
                     (10)
                  
                  
                     Regulas (ES) Nr. 462/2013 mērķis ir palielināt kredītreitingu metodikas pārredzamību un kvalitāti. Regulas (ES) Nr. 1060/2009 I pielikuma D iedaļas I daļas 3. punktā noteikts, ka CRA ir pienākums ļaut vērtējamai juridiskai personai radīt iespēju vērst uzmanību uz jebkādiem kļūdainiem faktiem pirms kredītreitinga vai reitinga prognozes publicēšanas. Saskaņā ar Argentīnas tiesisko un uzraudzības regulējumu CRA nav pienākuma dot vērtējamai juridiskajai personai iespēju veikt kredītreitinga faktu pārbaudi pirms tā publicēšanas. Tiklīdz reitingu ir apstiprinājusi reitingu komiteja, tas ir jāpublicē; lai tiktu ievērota ieguldītāju aizsardzība un nodrošināts, ka tirgus nekavējoties tiek informēts par jebkādām izmaiņām kredītreitingā.
                  
               
                     (11)
                  
                  
                     Ar Regulu (ES) Nr. 462/2013 ievieš aizsardzības pasākumus Regulas (EK) Nr. 1060/2009 8. panta 5.a, 6.aa un 6.ab un 7. punktā, lai nodrošinātu to, ka nekādi reitingu metodikas grozījumi neietekmē metodikas precizitāti. Ir dažas ievērojamas atšķirības starp Argentīnas tiesisko un uzraudzības sistēmu un Savienības sistēmu. Kaut arī Argentīnas tiesiskajā un uzraudzības sistēmā ir iekļautas prasības kredītreitingus izsniegt vienīgi saskaņā ar publicētu metodiku un ka šī metodika tiek periodiski pārskatīta, nepastāv skaidra prasība, lai CRA apspriestos par metodikas izmaiņām vai labotu savā metodikā kļūdas. Tāpat nav prasības informēt visas vērtējamās juridiskās personas par kļūdām reitingu metodikā.
                  
               
                     (12)
                  
                  
                     Regula (ES) Nr. 462/2013 pastiprina prasības attiecībā uz kredītreitingu izklāstu un publiskošanu. Saskaņā ar Regulas (EK) Nr. 1060/2009 8. panta 2. punktu un I pielikuma D iedaļas I daļas 2.a punktu CRA papildina reitingu metodikas, modeļu un galveno reitinga noteikšanas pieņēmumu publiskošanu ar skaidriem un viegli saprotamiem norādījumiem, kas izskaidro visus pieņēmumus, parametrus, ierobežojumus un jebkādas neskaidrības par kredītreitinga procesā izmantotajiem modeļiem un reitingu metodiku. Argentīnas tiesiskā un uzraudzības sistēma ietver noteikumus, kas prasa nodrošināt CRA sniegt pietiekamus norādījumus, lai kredītreitingu lietotāji varētu tos saprast. Tomēr nav skaidras prasības CRA iekļaut tikai to informāciju, kas attiecas uz juridiskās personas kredītnovērtējumu kredītreitingā. Tāpat netiek prasīts, lai CRA savā kredītreitingā uzsvērtu, ka kredītreitings ir minētās aģentūras viedoklis un uz to var paļauties tikai daļēji.
                  
               
                     (13)
                  
                  
                     Lai stiprinātu konkurenci un ierobežotu interešu konfliktu iespējas CRA nozarē, ar Regulu (ES) Nr. 462/2013 tiek ieviesta prasība Regulas (EK) Nr. 1060/2009 I pielikuma E iedaļas II daļā, ka maksām, ko CRA iekasē par kredītreitingiem un papildu pakalpojumiem, būtu jābūt nediskriminējošām un pamatotām ar faktiskajām izmaksām. Tajā tiek noteikts, ka CRA ir jāpublisko konkrēta finanšu informācija. Saskaņā ar Argentīnas tiesisko un uzraudzības režīmu CRA ir tikai jāsniedz regulatīvai iestādei informācija par maksu, kas iekasēta no katra klienta par reitinga pakalpojumiem, nošķirot uzņēmumu un / vai instrumentu un vērtspapīru. Lai nodrošinātu taisnīgu attieksmi pret klientiem, CRA savā tīmekļa vietnē ir jāatklāj minimālā un maksimālā maksa par reitinga pakalpojumiem, bet netiek prasīts, lai no klientiem iekasētā maksa būtu balstīta uz izmaksām un būtu nediskriminējoša.
                  
               
                     (14)
                  
                  
                     Ņemot vērā izvērtētos faktorus, Argentīnas tiesiskā un uzraudzības sistēma attiecībā uz CRA, neatbilst visiem līdzvērtības nosacījumiem, kas noteikti Regulas (EK) Nr. 1060/2009 5. panta 6. punkta otrajā daļā. Tāpēc to nevar uzskatīt par līdzvērtīgu tiesiskajai un uzraudzības sistēmai, kas izveidota ar minēto regulu.
                  
               
                     (15)
                  
                  
                     Tādēļ Īstenošanas lēmums 2014/246/ES būtu jāatceļ.
                  
               
                     (16)
                  
                  
                     Šajā lēmumā paredzētie pasākumi saskan ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu 2014/246/ES atceļ.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2019. gada 29. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 302, 17.11.2009, 1. lpp.
         
         
            (2)  Komisijas Īstenošanas lēmums 2014/246/ES (2014. gada 28. aprīlis) par Argentīnas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (OV L 132, 3.5.2014., 68. lpp.).
         
            (3)  Eiropas Parlamenta un Padomes Regula (ES) Nr. 462/2013 (2013. gada 21. maijs), ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).